Iċ-Chairperson tal-ADPD Carmel Cacopardo qal li l-kosta għandha tkun miftuħa għal kulħadd u għandna l-obbligu li nħarsuha mill-kummerċjalizzazzjoni esaġerata. Dan qalu f'konferenza stampa li saret is-Sibt fiż-Żonqor flimkien mal-kandidat tal-ADPD Brian Decelis. Cacopardo argumenta li dak li qiegħed iseħħ f'Marsaskala huwa eżempju wieħed ta' kif il-kosta qed titqies biss bħala opportunità ta' negozju għall-iżvilupp li jkompli jbaxxi l-kwalità tal-ħajja tar-residenti. Hu semma' kif l-istess qed jiġri fil-Port Ħieles, f'Manoel Island, fil-bajja tal-Balluta, fil-waterfronts tal-Birgu u tal-Belt Valletta u fil-yacht marina fil-Kalkara. "Madwar erba' snin ilu, il-Parlament kien approva liġi dwar id-dominju pubbliku biex tħares il-kosta. Kien intqal ħafna diskors sabiħ dwar din il-liġi. Imma jidher li la l-Awtorità tal-Artijiet u lanqas l-Awtorità tal-Ippjanar ma ħadu azzjoni anke fejn ma kienx hemm dubju li l-art kienet pubblika," saħaq Cacopardo. Hu wissa wkoll li t-tibdil fil-klima jaf iwassal biex il-livell tal-baħar jogħla u jkun devastanti fuq Malta u fuq gżejjer bħalha. "Mhux biss tintlaqat l-infrastruttura ta' pajjiżna li hija mfassla mal-kosta bħal dik marittima u turistika imma anke ż-żoni residenzjali viċin il-baħar se jkun affetwati". Intant, Decelis stqarr li dak li qed jiġri f'Marsaskala huwa eżempju ta' kif iċ-ċittadini Maltin qed jiġu mċaħħda milli jkollhom aċċess għall-kosta minħabba l-iżvilupp. Hu semma' kif l-art mogħtija lil American University of Malta ġabet magħha ftehim sigriet biex issir pixxina fil-bajja "kif ukoll b'xi servizzi anċillari li se jkomplu jnaqqru mill-aċċess li diġà hu limitat". Madanakollu, hu saħaq li l-akbar oxxenità hu proġett tal-marina li, minkejja l-protesti li saru kontra dan il-proġett, il-Gvern għażel li jibqa' għaddej bih. "Tant hu hekk li kien hemm erbgħa li rrispondew għas-sejħa li ħarġet għal sottomissjonijiet. Għadu mhux magħruf jekk dawn is-sottomissjonijiet humiex abbinati ma' proġett massiċċ ieħor mal-kosta ta' Marsaskala, bħal dak tal-Jerma," ikkonkluda Decelis. Aqra aktar: "Il-bajja tagħna lkoll"; protesta kontra l-marina f'Wied il-Għajn .td_uid_3_6186c91ad8b2b_rand.td-a-rec-img{text-align:left}.td_uid_3_6186c91ad8b2b_rand.td-a-rec-img img{margin:0 auto 0 0}